A rendőrség közleménye szerint egy nő a barátnőjével egy szórakozóhelyen ismerkedett meg egy külföldi férfival, aki felajánlotta, hogy hazakíséri, de a gyanú szerint egy parkban megerőszakolta.

Egy oltalmazott státuszú, Magyarországon élő 30 éves férfi a megalapozott gyanú szerint bántalmazott, majd megerőszakolt egy egyetemistát Budapesten – írja a police.hu.

A rendőrség szerint egy 25 éves nő hétfőn egy erzsébetvárosi szórakozóhelyen ünnepelte barátnőjének sikeres államvizsgáját, ahol a két nő megismerkedett két férfival. Hajnalban a két egyetemista a szórakozóhelyről külön indult haza, és a 25 éves nőnek a szomáliai férfi felajánlotta, hogy elkíséri, majd a Kéthly Anna téren lévő parkba csalta azzal az indokkal, hogy elszív egy marihuánás cigarettát.

A police.hu cikke szerint a parkban a férfi szexuálisan közeledett a nő felé, aki ezt egyértelműen elutasította. A férfi ekkor erőszakossá vált, a nőt többször megütötte, a száját befogta és megerőszakolta; majd a telefonját is elvette. A nő sikoltozására egy amerikai férfi felfigyelt, aki a segítségére sietett, de a férfi a nőt védeni próbáló amerikai férfira is rátámadt, többször megütötte, megrúgta, majd a dulakodás után elfutott a helyszínről.

A rendőröket az amerikai férfi értesítette, és az adatgyűjtés, az elkövetőről adott személyleírás, valamint a környéken lévő térfigyelő kamerák segítségével kedd délután a Teleki téren a rendőrök elfogták a férfit, akinél megtalálták a megtámadott nő telefonját is. A szomáliai állampolgárságú férfit a kerületi rendőrkapitányságra előállították, ahol gyanúsítottként hallgatták ki, a bűncselekmény elkövetését nem ismerte el.

A 30 éves férfit szexuális erőszak, kifosztás és súlyos testi sértés bűntettének kísérlete, valamint kábítószer birtoklása megalapozott gyanúja miatt gyanúsítottként hallgatták ki, majd őrizetbe vették, és előterjesztést tettek letartóztatására.